## El Consell autoritza la contractació del servici de mesures judicials de medi obert per a adolescents i jóvens fins a 2028

*** El contracte té un valor estimat de 14,2 milions d’euros i garantirà la continuïtat de programes socioeducatius i de reinserció per a menors en conflicte amb la llei**

El Consell ha autoritzat la contractació del servici destinat a l’execució de les mesures judicials de medi obert per a persones adolescents i jóvens de la Comunitat Valenciana, corresponent al període 2025-2028.

L’acord, impulsat per la Vicepresidència Primera i Conselleria de Servicis Socials, Igualtat i Vivenda, consistix en la prestació del servici per a l’execució de mesures judicials de medi obert, tant cautelars com fermes, que no comporten privació de llibertat, en aplicació de la Llei orgànica 5/2000, de 12 de gener, reguladora de la responsabilitat penal dels menors, en tot l’àmbit de la Comunitat Valenciana.

Este contracte té un valor estimat de 14.220.445 euros i es formalitzarà per un període de tres anys, amb la possibilitat de dos pròrrogues d’un any cada una.

El programa de medi obert comprén mesures com ara llibertat vigilada, prestacions en benefici de la comunitat, tractament ambulatori, assistència a centres de dia, convivència amb famílies o grups educatius i realització de tasques socioeducatives.

Amb este acord, la Generalitat garantix la continuïtat d’un servici essencial per a la reinserció social d’adolescents infractors i el compliment efectiu de les resolucions judicials en matèria de justícia juvenil.

El Consell recorda que l’execució d’estes mesures té una finalitat eminentment educativa i rehabilitadora, orientada a oferir alternatives que afavorisquen el desenrotllament personal i social dels adolescents i evitar la seua reincidència.

La contractació es farà davall la fórmula de gestió indirecta, prevista en el Decret 27/2023 del Consell, perquè l’Administració no disposa de personal propi suficient per a l’execució d’estes mesures.

Fecha: 22/09/2025